钦定古今图书集成/明伦汇编/官常典/第497卷 > 元行钦
## 钦定古今图书集成/明伦汇编/官常典/第497卷 > 元行钦

按《五代史唐臣传》：“行钦，幽州人也，为刘守光裨将。守
光篡其父仁恭，使行钦以兵攻仁恭于大安山而囚
之，又使行钦害诸兄弟。其后晋攻幽州，守光使行钦
募兵云、朔间。是时明宗掠地山北，与行钦相拒广边
军凡八战，明宗七射中行钦，行钦拔矢而战，亦射明
宗中股。行钦屡败乃降。明宗抚其背而饮以酒，日：壮
士也。”因养以为子。常从明宗战，数立功。庄宗已下魏，
益选骁将自卫，闻行钦骁勇，取之以为散员都部署，
赐姓名曰李绍荣。庄宗好战而轻敌，与梁军战潘、张，
军败而溃，庄宗得三四骑驰去，梁兵数百追及，攒槊
围之。行钦望其旗而识之，驰一骑，奋剑断其二矛，斩
首一级，梁兵解去。庄宗还营，持行钦泣曰：“富贵与卿共之！”由是宠绝诸将。拜忻州刺史，迁武宁军节度使。
庄宗宴群臣于内殿，酒酣乐作，道平生战阵事以为
笑乐，而怪行钦不在，因左右顾视曰：“绍荣安在？”所司
奏曰：“奉敕宴使相，绍荣散官，不得与也。”庄宗罢会不
乐。明日，即拜行钦同中书门下平章事。自此不召群
臣入内殿，但宴武臣而已。赵在礼反于魏，庄宗方选
大将击之，刘皇后曰：“此小事，可趣绍荣指挥。”乃以行
钦为邺都行营招抚使，将二千人讨之。行钦攻邺南
门，以诏书招在礼，在礼送羊酒犒军，登城谓行钦曰：
“将士经年离去父母，不取敕旨奔归，上贻圣忧，追悔
何及！若公善为之辞，尚能改过自新。”行钦曰：“天子以
汝等有社稷之功，小过必当赦宥。”在礼再拜，以诏书
示诸军，皇甫晖从旁夺诏书坏之，军士大噪，行钦具
以闻。庄宗大怒，敕行钦破城之日无遗种。乃益召诸
镇兵皆属行钦。行钦屯澶州，分诸镇兵为五道，毁民
车轮、门扉屋椽为筏，渡长庆河，攻冠氏门，不克。是时，
邢、洺诸州相继皆叛，而行钦攻邺无功。庄宗欲自将
以往，群臣皆谏止，乃遣明宗讨之。明宗至魏军城西，
行钦军城南，而明宗军变，入于魏，与在礼合。行钦闻
之，退屯卫州，以明宗反闻。庄宗遣金枪指挥使李从
璟驰名明宗计事。从璟，明宗子也，行至卫州，而明宗
已反。行钦乃絷从璟将杀之。从璟请还京师，乃许之。
明宗自魏县引兵南，行钦率兵趋还京师，从庄宗幸
汴州。行至荥泽，闻明宗已渡黎阳，庄宗复遣从璟通
问于明宗，行钦以为不可，因击杀从璟。明宗入汴州，
庄宗至万胜镇，不得进，与行钦登道旁冢，置酒相顾
泣下。有野人献雉，问其冢名，野人曰：“愁台也。”庄宗益
不悦，因罢酒去。西至石桥，置酒野次，庄宗谓行钦曰：
“卿等从我久，富贵急难，无不同也。今兹危蹙，而默默
无言，坐视成败。我至荥泽，欲单骑渡河，自求总管。卿
等各陈利害，今日俾我至此，卿等何如？”行钦泣而对
曰：“臣本小人，蒙陛下抚养，位至将相。危难之时，不能
报国，虽死无以塞责！”因与诸将百馀人，皆解髻断发，
置之于地，誓以死报，君臣相持恸哭。庄宗还洛阳，数
日，复幸汜水。郭从谦反，庄宗崩，行钦出奔，行至平陆，
为野人所执，送虢州刺史。石潭折其两足，载以槛车，
送京师。明宗见之，骂曰：“我儿何负于尔！”行钦瞋目直
视曰：“先皇帝何负于尔！”乃斩于洛阳市，市人皆为之
流涕。